ททท. เปิดงานเทศกาล “เย็นทั่วหล้า มหาสงกรานต์ 2565” ชูคอนเซปต์ "สงกรานต์วิถีใหม่ แต่งไทยเที่ยววัด"
นายยุทธศักดิ์ สุภสร ผู้ว่าการ ททท. เปิดเผยว่า ททท. จัดงานเทศกาล “เย็นทั่วหล้า มหาสงกรานต์” สืบสานและอนุรักษ์ประเพณีสงกรานต์ส่งเสริมการท่องเที่ยว โดยมีการปรับแผนการจัดงานเทศกาลสงกรานต์ให้สอดคล้องกับมาตรการสาธารณสุข ภายใต้แนวคิด "สงกรานต์วิถีใหม่ แต่งไทยเที่ยววัด" ซึ่งเน้นการนำเสนอความเป็นไทยผ่านวัฒนธรรมและขนบธรรมเนียมอันดีงามของคนไทย เช่น รดน้ำดำหัวขอพรผู้ใหญ่ สรงน้ำพระ ทำบุญตักบาตร รวมถึงการแสดงเชิงวัฒนธรรม อาทิ โขนและดนตรีร่วมสมัย ทั้งจัดสรรโซนจัดจำหน่ายผลิตภัณฑ์ชุมชนและอาหารท้องถิ่นโดย ภายในงานนี้ ททท. คาดการณ์จะมีนักท่องเที่ยวเดินทางท่องเที่ยวอยู่ที่ 458,907 คน-ครั้ง และสร้างรายได้ 1,800 ล้านบาทสำหรับพื้นที่กรุงเทพมหานคร ททท. กำหนดจัดกิจกรรม “เย็นทั่วหล้า มหาสงกรานต์ ระหว่างวันที่ 9-17 เมษายน 2565 ตั้งแต่เวลา 09.00 น.– 18.00 น. โดยจัดขึ้นที่พระอารามหลวง  10 แห่ง อาทิ วัดราชบพิธสถิตมหาสีมารามราชวรวิหารและวัดสระเกศราชวรมหาวิหาร เป็นการเนรมิตบรรยากาศปีใหม่ไทย สร้างความสุขและความประทับใจกับสงกรานต์วิถีใหม่ หรือ New Normal ผ่านกิจกรรมการสรงน้ำพระเสริมมงคลมหาสงกรานต์ (วันที่ 9-17 เมษายน 2565) รวมไปถึงชมการแสดงทางวัฒนธรรม (วันที่ 13-15 เมษายน 2565) เช่น โขน ลำตัด หุ่นละครเล็ก และการแสดงร่วมสมัย เป็นต้น นอกจากนี้ ยังมีภูมิปัญญาไทยและกิจกรรม DIY เช่น สาธิตการทำขนมไทย การแกะสลัก เพื่อดึงดูดนักท่องเที่ยวและจะเป็นการช่วยกระตุ้นเศรษฐกิจในช่วงเทศกาลอีกด้วย ททท. ตระหนักถึงความปลอดภัยในช่วงเทศกาลสงกรานต์ ซึ่งต้องปฎิบัติตามมาตรฐานสาธารณสุขอย่างเคร่งครัด โดยกำหนดให้ผู้ร่วมงานต้องเข้ารับการคัดกรองอุณหภูมิและขอให้งดการสาดน้ำ ประแป้ง รวมถึงห้ามดื่มแอลกอฮอล์และควรเว้นระยะห่างในการรับชมการแสดง